  Анжелика Тихонова корреспондент 2 сюрс пала пыриськисьёсты возьмало егитъёслы «iВолга-2017» форуме Самара улосвылын. Со сярысь ивортэ Удмуртияя Валтӥсь федерал инспекторлэн пресс-службаез. Ужрадэ гожтӥськон 1-тӥ южтолэзе форумлэн нимлыко сайтаз усьтӥськиз. Со 15-тӥ куартолэзёзь кыстӥськоз. Котькуд мылкыд карись ас ӵектосэныз тодматыны кулэ. Соосты аспӧртэмлыко, инновациосты кутыса, мер кулэлыксыя но улонэ пыӵатымон луэмзыя быръёзы. Грантъёс Приволжск федерал округысь Кунмуртлыко огазеяськонэз азинтыны юрттонъя фондысь сётӥськозы. Соослэн огъя быдӟалазы 8 миллион манет луэ, со сяна федерал коньдэтысь юрттэт чакламын. Форум 14-тӥысен 24-тӥ инвожоозь ортчоз. Пыриськисьёсты спортъя но кунэз гажанъя ужрадъёсын узыр программа возьма. Соос понна 10 дышетскон сменаос ужалозы: «Инновации и техническое творчество», «Культурный БУМ», «Малая родина — большие возможности», «МедиаВолна», «Патриот», «Поколение добра», «Политика», «Спортивная молодёжь — здоровая нация», «Ты — предприниматель» федерал сменаос, пӧлазы ик «iВолга Global» калыккуспо смена, озьы ик инклюзивной городок радъялозы. Ӵектосъёсъя конвейерлэн ужан дырыз но воштӥськоз. Табере со конкурсэ пыриськисьёсын быдэс нунал ужалоз. «iВолга» форуме Приволжьеысь сяна, быдэс Россиысь егитъёсты возьмало. Самара улосвылэ ӧтёнъёс келямын ини Швейцарие, Францие, Болгарие, Китае, Абхазие, Южной Осетие, Приднестровьее, ДНР-е но ЛНР-е. Тодэ вайытом, кылем арын Удмуртиысь ньыль форуме пыриськисьёс грант вормизы. Кык нылъёслы ӵектосъёссэс азинтыны 150 сюрс манет сётӥзы, эшшо кык пиос Байконуре вуылыны сертификат басьтӥзы. Тегъёс: егитъёс Удмуртия ПФО Мерлык  